Aydian Dowling

Aydian Dowling (gebore op 16 Julie 1987) is 'n Amerikaanse YouTuber/beïnvloeder, entrepreneur, model, fiksheids- en lewensafrigter en transgender aktivis. Hy het sy YouTube-kanaal in 2009 begin om sy reis met die neem van testosteroon en sy ondervindings as 'n trans man te deel. In 2015 was Aydian op die voorblad van FTM Magazine op 'n herskepte foto van Adam Levine wat tot sy loopbaan as model gelei het. 

Aydian was in 2015 die leserskeuse in die "Ultimate Men's Health Guy"-kompetisie, en was in November 2015 op die voorblad van 'n spesiale uitgawe. Hy was die eerste transgender man op die voorblad van Men's Health. Hy was daarna in 2016 op die voorblad van beide Gay Times en IN Magazine.

Persoonlike lewe
Dowling het in Long Island grootgeword saam met twee ouer broers en twee stiefsibbes. Tydens sy tienerjare het hy uitgekom as 'n lesbiër, maar gevoel die etiket pas hom nie heeltemal nie. Hy het op 16 sy eerste meisie gehad en het sy identiteit begin bevraagteken toe een van sy meisies vra of hy 'n seun wil wees. 

Dowling het dit oorweeg dat hy transgender is, maar is ontnugter deur die media se voorstelling van transgender mense as óf 'n "drag king" óf 'n "drag queen", van wie die meeste cisgender mense is. In 2007 het hy 'n videogreep op die internet gesien wat sy belangstelling geprikkel het. Daarna het hy in Februarie 2009 besef hy is 'n trans man.

Kort daarna het Aydian sy vrou, Jenilee Dowling, ontmoet en hulle is in 2012 getroud. Op 1 November 2018 het hulle hulle eerste kind, Antler Joseph, verwelkom. Hy is met skenkersperm verwek.

Loopbaan
Voordat Aydian 'n LGBTQ-kampvegter geword het, het hy 'n paar jaar as 'n bakker gewerk. Freedom for All Americans het 'n storie oor hom geskryf nadat hy as bakker in Oregon afgedank is omdat hy transgender is. Hulle het 'n video ingesluit wat hy vir sy YouTube-kanaal opgeneem het oor sy ervaring van diskriminasie in die werkplek.

Nadat hy en sy vrou New York toe getrek het om nader aan sy vrou se pa te wees, het hy sy entrepreneurswerk die middelpunt van sy loopbaan gemaak en meer tyd aan sy maatskappy, Point5cc, begin bestee.

Sedert hy uitgekom het, het Aydian se loopbaan op baie vlakke vlamgevat: as 'n beïnvloeder, trans aktivis, model en fiksheids- en lewensafrigter.

Entrepreneurskap
Aydian het sy kleremaatskappy, Point 5cc, in 2012 gestig. Die naam verwys na die dosis wat gewoonlik vir hormoonvervangingsterapie voorgeskryf word. Die maatskappy help ander transgender mense, ook deur middel van 'n sustersmaatskappy sonder winsbejag, Point of Pride. Point of Pride verskaf borsbinders vir trans mans en het al tienduisende mense gehelp om hulpmiddels en chirurgie te ontvang.

Impak
Dowling se voorbladfoto van Men's Health het in dieselfde jaar verskyn as Laverne Cox s'n op Time. Daar was in die middel 2010's 'n golf van mediadekking van transgender individue, wat deur Time beskryf is as die "Transgender Tipping Point". 

Dowling se verskyning in Men's Health het die lewe van ander transgender mense positief geraak en hulle geïnspireer om ook blogs en YouTube-kanale te begin om hulle eie ondervindings te dokumenteer. Verder beantwoord Aydian elke maand honderde e-posse om ander mense met hulle gendertransisie te help.

Verwysings

Skakels

Transgender mense
Amerikaanse modelle
Amerikaanse aktiviste